《杖锡虎》
宋代·戴表元

杖锡山中深，与世绝往学。
从来称是仙圣窟，虎暴不得奸其间。
今年山神大失职，虎来山前搏人食。
传闻此义我亦怪，历问更为居者惜。
杖锡山中民，犷健疏农耕。
老稚为樵壮为猎，朝朝暮暮山中行。
山獐野雉收当粮，天寒果熟霜狸香。
腰弓度垅矢插房，黄茅覆溪机半张。
鸟啼犬奔风箭急，机鸣未发且前立。
平生闻虎不识面，颠倒穷途忽相及。
惊呼顿迅声渐微，妻儿骇呀不即归。
循踪走至设机处，但有血渍斓斑衣。
呜呼哀哉乎，此民良足悲。
呜呼嗟哉乎，此事不足疑。
吾闻以毒殃物者，物亦以毒殃其身，
我不敢以尔为仁。以饵钩物者，
物亦钩尔以为饵，我不敢以尔为智。
杖锡山，山绝深，
无虎不必古，有虎不必今。
天生此物居山林，有虎无虎视尔心。
但令尔心无干戈，虎居深山奈尔何。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》